ΑΠΟΦΑΣΗ ΤΗΣ ΕΠΙΤΡΟΠΗΣ της 14ης Μαΐου 1992 όσον αφορά ορισμένα μέτρα προστατευτικά κατά της σπογγώδους εγκεφαλοπάθειας των βοοειδών στο Ηνωμένο Βασίλειο (92/290/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), όπως τροποποιήθηκε τελευταία από την οδηγία 91/628/ΕΟΚ (2), και ιδίως το άρθρο 10,

Εκτιμώντας:

ότι στο έδαφος του Ηνωμένου Βασιλείου εμφανίσθηκαν πολλές εστίες μόλυνσης από σπογγώδη εγκεφαλοπάθεια των βοοειδών-

ότι η ασθένεια αυτή είναι δυνατόν να θεωρηθεί ως νέα σοβαρή και μεταδοτική ασθένεια των ζώων, της οποίας η παρουσία μπορεί να αποτελέσει κίνδυνο για τα βοοειδή στα υπόλοιπα κράτη μέλη-

ότι προηγουμένως θεωρείτο ότι οι συναλλαγές εμβρύων βοοειδών αποτελούσαν απλώς αμελητέο κίνδυνο για την υγεία του ζωικού κεφαλαίου στα κράτη μέλη όσον αφορά την σπογγώδη εγκεφαλοπάθεια των βοοειδών- ότι, εντούτοις, πρόσφατα στοιχεία όσον αφορά πρόβατα που μολύνθηκαν πειραματικώς με την τρεμώδη νόσο αντιπροσωπεύουν κάτι περισσότερο από αμελητέο κίνδυνο-

ότι, εντούτοις, ο κίνδυνος αυτός θεωρείται ότι υπάρχει μόνον όσον αφορά τα έμβρυα από δότες που γεννήθηκαν πριν από τις 18 Ιουλίου 1988 ή που γεννήθηκαν από μολυσμένες αγελάδες, υπό το φως της επιδημιολογίας και της παθογενετικότητας της ασθένειας-

ότι χρειάζεται να εφαρμοσθούν ορισμένα μέτρα στις ενδοκοινοτικές συναλλαγές εμβρύων βοοειδών που προέρχονται από το Ηνωμένο Βασίλειο προκειμένου να υπερπηδηθεί ο κίνδυνος αυτός-

ότι οι αρχές του Ηνωμένου Βασιλείου ανέλαβαν να εφαρμόζουν τα αναγκαία εθνικά μέτρα προκειμένου να εξασφαλισθεί η αποτελεσματική εφαρμογή της παρούσας απόφασης-

ότι είναι, επίσης, απαραίτητο να διασφαλισθεί ότι τα έμβρυα που προέρχονται από ύποπτες ή επιβεβαιωμένες περιπτώσεις της ασθένειας δεν αποτελούν αντικείμενο εμπορικών συναλλαγών-

ότι η οδηγία 89/556/ΕΟΚ του Συμβουλίου της 25ης Σεπτεμβρίου 1989 για τον καθορισμό των υγειονομικών όρων που διέπουν το ενδοκοινοτικό εμπόριο και τις εισαγωγές εμβρύων κατοικιδίων βοοειδών (3), όπως τροποποιήθηκε από την οδηγία 90/425/ΕΟΚ, προβλέπει ότι τα έμβρυα βοοειδών συνοδεύονται από υγειονομικό πιστοποιητικό κατά τις ενδοκοινοτικές συναλλαγές- ότι το πιστοποιητικό αυτό πρέπει να τροποποιηθεί όσον αφορά τα έμβρυα των βοοειδών από το Ηνωμένο Βασίλειο-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη δεν αποστέλλουν στα άλλα κράτη μέλη έμβρυα κατοικιδίων βοοειδών που προέρχονται από θηλυκά ζώα για τα οποία, κατά το χρόνο αποστολής, υπάρχει υπόνοια ή έχει βεβαιωθεί ότι πάσχουν από σπογγώδη εγκεφαλοπάθεια των βοοειδών.

Άρθρο 2

1. Το Ηνωμένο Βασίλειο δεν αποστέλλει στα άλλα κράτη μέλη έμβρυα κατοικιδίων βοοειδών που προέρχονται από θηλυκά ζώα τα οποία:

- γεννήθηκαν πρις από τις 18 Ιουλίου 1988,

- γεννήθηκαν από αγελάδες για τις οποίες υπάρχει υπόνοια ή έχει βεβαιωθεί επίσημα ότι πάσχουν από σπογγώδη εγκεφαλοπάθεια των βοοειδών.

2. Οι διατάξεις της παραγράφου 1 δεν εφαρμόζονται για έμβρυα που προέρχονται από αγελάδες που γεννήθηκαν εκτός Ηνωμένου Βασιλείου και εισήλθαν στη συνέχεια στο Ηνωμένο Βασίλειο μετά τις 18 Ιουλίου 1988.

3. Το Ηνωμένο Βασίλειο εκμεταλλεύεται πλήρως όλα τα διαθέσιμα στοιχεία προκειμένου να εξασφαλίζει την αναγνώριση δοτών και εμβρύων.

Άρθρο 3

Στο υγειονομικό πιστοποιητικό που προβλέπεται στο παράρτημα Γ της οδηγίας 89/556/ΕΟΚ και συνοδεύει τα έμβρυα που αποστέλλονται από το Ηνωμένο Βασίλειο προστίθεται η ακόλουθη ένδειξη:

"Έμβρυα που είναι σύμφωνα με την απόφαση 92/290/ΕΟΚ της Επιτροπής όσον αφορά την σπογγώδη εγκεφαλοπάθεια βοοειδών."

Άρθρο 4

Τα κράτη μέλη τροποποιούν τα μέτρα που εφαρμόζουν κατά τις συναλλαγές προκειμένου αυτά να καταστούν σύμφωνα με την παρούσα απόφαση σε προθεσμία 15 ημερών από την κοινοποίησή της. Ενημερώνουν αμέσως την Επιτροπή σχετικά.

Άρθρο 5

Η παρούσα απόφαση απευθύνεται στα κράτη μέλη. Βρυξέλλες, 14 Μαΐου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 224 της 18. 8. 1990, σ. 29. (2) ΕΕ αριθ. L 340 της 11. 12. 1991, σ. 17. (3) ΕΕ αριθ. L 302 της 19. 10. 1989, σ. 1.